
A vörösszőlő feldolgozása során visszamaradt technológiai melléktermékek beltartalmi értékeinek, illetve konyhatechnológiai alkalmazhatóságának vizsgálata

Bevezetés: Magyarország lakosságának táplálkozása elégtelen antioxidáns- és telítetlen zsírsavbevitellel jellemezhető. Mivel hazánkban a borkészítés nagy múltra tekint vissza, az ennek során visszamaradt technológiai melléktermékek alkalmazhatóak lehetnek a helytelen táplálkozás következtében kialakuló megbetegedések prevenciójában. Célunk volt a legfontosabb egészségmegőrző komponensek vizsgálata az egyes technológiai melléktermékekben, illetve a különböző mértékben szőlőmagliszttel dúsított tésztákban, az érzékszervi tulajdonságok figyelembevételével.
Módszerek: Mintáik egy egerszalóki pincészetből vörös és az összehasonlításhoz alkalmazott fehér szőlő feldolgozásából származtak. Ezek gyártás közben történő keletkezés sorrendjében a következők: szőlőmag, préselvény, szőlőmagliszt, szőlőmagolaj. Kontrollmintaként extra szűz olívaolajat alkalmaztunk. Az élelmiszermátrixokban történő alkalmazhatóság vizsgálatához 0%, 5% és 10% szőlőmagliszttel dúsított muffin tésztát készítettünk. Vizsgáltuk az antioxidáns-aktivitást DPPH-assay segítségével, az összes polifenol-tartalmat Folin-Denis-eljárással és a telítetlen zsírsavtartalmat Winkler-módszerrel. A dúsított termékek fogyaszthatóságának vizsgálatához, hagyományos tésztán kívül, vörös és fehérszőlőmaglisztből 5 és 10%-os dúsítással, illetve fehérszőlőmagolajjal készült muffin tésztákat állítottunk elő. Adatainkat a GraphPad Prism használatával elemeztük.
Eredmények: Az antioxidáns-aktivitás meghatározásánál a legjobb gyökfogónak a vörös és a kontroll mintaként alkalmazott fehérszőlőből származó szőlőmag, préselvény és szőlőmagliszt bizonyult csakúgy, mint a polifenolatartalom tekintetében. A tészták esetében a vörösszőlőmaglissztel dúsított tészták mutattak kiemelkedő polifenoltartalmat. A telítetlen zsírsavtartalom mérési adatai alapján a vörösszőlőmagolaj telítetlen zsírsavtartalma az olívaolajéval közel azonos, míg a fehér szőlő magjából préselt olaj jóval kisebb mennyiségben tartalmaz telítetlen zsírsavakat.
Következtetések: Pilot vizsgálatunk adatai alapján a szőlőfeldolgozás során keletkező technológiai melléktermékek gyakorlati felhasználása kiemelkedő egészségmegőrző komponenseik miatt indokolt lehet. További kutatások tárgyát képezheti a hazai különböző szőlőfajták beltartalmi paramétereinek vizsgálata, illetve a gyakorlati alkalmazhatóság lehetőségének kiaknázása.



